Foto: TF-Images/Getty Images «Shtutgart» klubi rasmiy saytida Bundesliganing 15-turida «Herta»ga qarshi o‘yindan keyin (2:1), o‘yin vaqtida ro‘y bergan fojiali holat haqida xabar berdi. Ma’lum qilinishicha, mezbonlar sardori Kristian Gentnerning otasi o‘yin vaqtida o‘zini yomon his qilib, hushidan ketgan. U bu vaqtda o‘g‘li ishtirokidagi o‘yinni tomosha qilish uchun stadionga kelgandi. Shifokorlar futbolchining otasining hayotini saqlab qola olishmagan. Gentner maydonda 90 daqiqa davomida harakatlangan. «Klub Gentnerga va uning oilasiga chuqur hamdardlik bildiradi va qiyin pallalarda qo‘llab-quvvatlashini ma’lum qiladi», — deyilgan «Shtutgart» bayonotida. «Shtutgart» 15 turdan keyin 14 ochko jamg‘argan holda Germaniya chempionati turnir jadvalida 15-o‘rinda joylashgan.